Αν παλιά ταυτίζαμε τους εξωγήινους με τους Αρειανούς, μάλλον θα πρέπει να αναθεωρήσουμε τις απόψεις μας. Τα τελευταία ευρήματα του οχήματος Curiosity καταδεικνύουν ότι η ατμόσφαιρα του πλανήτη Άρη δεν περιέχει μεθάνιο, ένα αέριο που αποτελεί ένδειξη για την ύπαρξη ζωής.

Το όχημα προσεδαφίστηκε στον Άρη τον Αύγουστο του 2012 για να διαπιστώσει αν υπάρχει ή αν θα μπορούσε να υπάρξει ζωή σε έναν πλανήτη που μοιάζει αρκετά με τη Γη.

Μάλιστα, κατά την προηγούμενη δεκαετία, οι επιστήμονες είχαν βρει ενδείξεις που συνέτειναν στην ύπαρξη μεθανίου στην ατμόσφαιρα του Άρη.

Η διάρκεια του μεθανίου στη γήινη ατμόσφαιρα είναι 300 χρόνια και σε εκείνη του Άρη υποτίθεται ότι θα ήταν 200. Όμως τα ευρήματα του Curiosity, τα οποία συγκεντρώνονται σε βάθος χρόνου οκτώ μηνών, δείχνουν πως το όποιο δείγμα μεθανίου εξαϋλώθηκε εντός λίγων ετών.

Πάντως, οι έρευνες δεν έχουν τελειώσει οριστικά και η συλλογή δειγμάτων από το Curiosity συνεχίζεται.